LPNกลัวตปท.ทิ้ง
พบกอดหุ้นกว่า60%ต้นทุนต่ำ10บาทเครียดเฝ้าทุกวันยันปีนี้กำไรสูงกว่าปีก่อน
22 ก.พ. 2556

พบกอดหุ้นกว่า60%ต้นทุนต่ำ10บาทเครียดเฝ้าทุกวันยันปีนี้กำไรสูงกว่าปีก่อน
LPN เครียดต่างชาติถือหุ้น 60% ต้นทุนต่ำกว่า 10 บาท เฝ้าติดตามทุกวัน กลัวถูกเทกระจาด 
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอปเมนท์ (LPN) เปิดเผยว่า ขณะนี้นักลงทุนต่างชาติถือเต็มเพดานระดับ 39% และหากรวมสัดส่วนการถือหุ้นผ่านไทยเอ็นวีดีอาร์อีก 22-23% นักลงทุนต่างชาติมีการถือครองในสัดส่วนที่สูงถึง 60% กลับเป็นประเด็นที่สร้างความกังวลให้กับบริษัทต้องเฝ้าติดตามทุกวัน 
“กรณีนักลงทุนต่างชาติเข้ามาถือหุ้นจำนวนมากก็มีความเสี่ยงเหมือนกัน และต่างชาติเข้ามาซื้อในราคาต่ำกว่า 10 บาท เกิดวันดีคืนดีเขามีความจำเป็น หรือเหตุการณ์อะไรทำให้จำเป็นต้องขายหุ้น จะทำให้ราคาหุ้นบริษัทรูดลงได้ ผมถึงต้องดูทุกวัน มันมีทั้งข้อดีและข้อเสีย และต่างชาติที่เข้ามาถือหุ้นบริษัทซื้อหุ้นไว้ตั้งแต่ราคาเลขหลักเดียว ต้นทุนเขาต่ำ และราคาหุ้นวันนี้บวกมากขนาดนี้ ทำให้พอร์ตเขาใหญ่ขึ้น อะไรก็เกิดขึ้นได้” นายโอภาส กล่าว
ทั้งนี้ นักลงทุนต่างชาติเข้ามาถือหุ้นเต็มเพดานมาโดยตลอดตั้งแต่ปี 2554 ซึ่งเป็นปีที่มีวิกฤตการเงินในยุโรป ทำให้มีเงินจากต่างชาติไหลเข้าลงทุนหุ้นไทยรวมถึง LPN ด้วย แต่บริษัทไม่มีแผนจะขยายเพดานดังกล่าว 
สาเหตุที่ทำให้หุ้น LPN เป็นที่สนใจของนักลงทุนต่างชาติ เนื่องจากพื้นฐานดี รักษาการเติบโตอย่างต่อเนื่อง และจ่ายเงินปันผลสม่ำเสมอตามนโยบายมากกว่า 50% ของกำไรสุทธิ 
ราคาหุ้น LPN ขณะนี้ขึ้นมาค่อนข้างสูงจากสิ้นปี 2555 และคิดเป็นค่าอัตราราคาเทียบกับกำไรสุทธิต่อหุ้น (พี/อี) ที่ระดับ 33.9 เท่านั้น เนื่องจากประเมินว่านักลงทุนมองการเติบโตในอนาคตมากกว่า 
ในปีนี้บริษัทเตรียมเปิดโครงการรวม 14 โครงการ รวมมูลค่า 2.55 หมื่นล้านบาท และตั้งเป้าหมายรายได้ไว้ที่ระดับ 1.52 หมื่นล้านบาท โดยมีงานในมือรอการรับรู้รวม 1.7 หมื่นล้านบาท คาดว่าจะรับรู้เป็นรายได้เข้าปีนี้ 1.25 หมื่นล้านบาท ที่เหลือ 5,000 ล้านบาท รับรู้ในปีหน้า 
ไตรมาสแรกนี้ คาดว่าจะมีรายได้ประมาณ 2,000 ล้านบาท และในไตรมาส 2 และไตรมาส 3 นี้ รายได้จะก้าวกระโดดรวมกันเกือบ 1 หมื่นล้านบาท เนื่องจากจะมีโครงการก่อสร้างในระยะนั้นเป็นจำนวนมาก และไตรมาส 4 คาดว่าจะมีรายได้ประมาณ 3,000 ล้านบาท 
นายโอภาส กล่าวว่า อัตรากำไรขั้นต้นของบริษัทในปีนี้น่าจะรักษาระดับไว้ที่ 30% แต่ในแง่ของอัตรากำไรสุทธิน่าจะดีขึ้นจากสิทธิประโยชน์ทางภาษีนิติบุคคลที่จ่ายลดลง 3% เหลือ 20%
ปี 2556 คาดว่ากำไรสุทธิจะดีกว่าปีก่อนที่มีกำไรสุทธิ 2,220 ล้านบาท เนื่องจากการปรับลดภาษีเงินได้นิติบุคคล ซึ่งจะส่งผลต่อกำไรโดยตรง ขณะที่จะพยายามรักษาอัตรากำไรขั้นต้นไม่ต่ำกว่า 30% จากปีก่อนอยู่ที่ 32%
สำหรับภาวะฟองสบู่ในตลาดอสังหาริมทรัพย์ยอมรับว่ามีสินค้าล้นตลาด (โอเวอร์ซัพพลาย) ระยะสั้นในบางทำเล เช่น ตามรถไฟฟ้าสายสีม่วง บริเวณรัตนาธิเบศร์ งามวงศ์วาน เป็นต้น แต่โดยภาพรวมไม่ได้น่าเป็นห่วง
ด้านคณะกรรมการบริษัทอนุมัติการจ่ายเงินปันผลในอัตราหุ้นละ 0.53 บาท ให้กับผู้ถือหุ้นที่มีชื่อในทะเบียนวันที่ 5มี.ค. 2556 ก่อนหน้านี้บริษัทแจกเงินปันผลระหว่างกาลหุ้นละ 0.23 บาท 
ราคาหุ้น LPN วันที่ 21 ก.พ. ปรับตัวลง 0.6 บาท หรือ 2.5% ปิดที่ 23.4 บาท